
A negatív gyermekkori élmények és a vonásagresszió összefüggéseinek vizsgálata küzdősportolók és testépítők körében

A negatív gyermekkori tapasztalatok vonásagresszió kialakulásához vezethetnek, amely szoros kapcsolatban áll az impulzivitás konstruktumával is. A célom az volt, hogy megvizsgáljam a negatív gyermekkori élmények és a vonásagresszió közötti összefüggéseket a magyar populációban, küzdősportolók és testépítők körében, valamint, hogy megvizsgáljam annak az agresszióval és impulzivitással való kapcsolatát is.
Az összefüggések mérésére az ACE- IQ (WHO, 2006) kérdőív tételeit, a Buss&Perry Agresszió Kérdőívet (Buss és Perry, 1992; Gerevich és mtsai, 2007) és a Barratt- Impulzivitás Skála (Barratt, 1959; Kapitány-Fövény és mtsai, 2014) viselkedéses-, és kognitív impulzivitás tételeit alkalmaztam.
A kutatás eredményei azt mutatják, hogy a negatív gyermekkori élmények összefüggésben állnak a vonás szintű agresszióval (rs= 0,40; p< 0,001 (2-tailed)), valamint, hogy a küzdősportolók (N=51) agresszívabbnak bizonyultak a kutatásban résztvevő többi személyhez képest (p< 0,001). A korábbi tapasztalataik (ACE) kapcsán nem találtam különbséget a küzdősportolók és a többi résztvevő személy eredményei között. Továbbá, az eredmények szerint a fizikai agresszió megjelenése pozitívan függ össze a viselkedéses impulzivitás jelenlétével (rs= 0,14; p<0,001 (1-tailed)).



